17.4.2023
SL
Uradni list Evropske unije
L 102/73
Člen 18 Naloge Mehanizem skupnemu odboru pomaga pri: (a) zagotavljanju foruma za okrepljeno in pravočasno usklajevanje izmenjave ustreznih informacij ter za posvetovanje o prihodnji zakonodaji Združenega kraljestva in Unije na področju DDV in trošarin, kadar ta posebej vpliva na blagovno menjavo na Severnem Irskem zaradi pomembnih sprememb, predvidenih v veljavnem zakonodajnem okviru, ali večjih težav, ki lahko nastanejo zaradi ločene obravnave blaga in storitev na področju DDV; (b) zagotavljanju foruma za oceno morebitnega učinka in pripravo nemotenega izvajanja zakonodaje iz točke (a) na Severnem Irskem.
Pri tej oceni bi bilo treba upoštevati zlasti preprečevanje nepotrebnih upravnih bremen in nepotrebnih stroškov za podjetja in davčne uprave; (c) zagotavljanju foruma za razpravo o praktičnih težavah v zvezi z uporabo obstoječe zakonodaje Združenega kraljestva in Unije o DDV in trošarinah, ki se uporablja na podlagi Protokola; (d) sprejemanju sklepov ali priporočil v zvezi z določbami prava Unije, navedenimi v Prilogi 3 k Protokolu, pri čemer se je treba izogniti negativnim učinkom na tveganja davčnih goljufij in izkrivljanju konkurence v Uniji.
Take odločitve in priporočila ne vplivajo na stopnjo DDV in trošarin za blago ter (e) obravnavanju in sprejemanju vseh drugih ustreznih ukrepov, ki so potrebni za reševanje vprašanj, ki izhajajo iz izvajanja in uporabe člena 8 Protokola.
Člen 19 Delovanje 1.
Sopredsednika specializiranega odbora za vprašanja, povezana z izvajanjem Protokola o Irski/Severni Irski, ustanovljenega v skladu s členom 165(1)(c) Sporazuma o izstopu (v nadaljnjem besedilu: specializirani odbor), sklicujeta posebne sestanke specializiranega odbora, da bi ta po potrebi razpravljal o DDV in trošarinah za blago.
Za te sestanke se bo uporabljal izraz mehanizem okrepljenega usklajevanja na področju DDV in trošarin.
Sopredsednika specializiranega odbora imenujeta vsak enega vodilnega strokovnjaka na področju DDV in trošarin (v nadaljnjem besedilu: vodilna strokovnjaka). 2.
Sestanki mehanizma se organizirajo po potrebi.
Vodilna strokovnjaka si lahko neformalno izmenjujeta mnenja izven sestankov mehanizma in se lahko sestaneta tudi neformalno.
Vodilna strokovnjaka po vsakem neformalnem srečanju pripravita zapisnik in ga pošljeta sopredsednikoma specializiranega odbora in skupni posvetovalni delovni skupini, ustanovljeni v skladu s členom 15 Protokola (v nadaljnjem besedilu: skupna posvetovalna delovna skupina). 3.
Vodilna strokovnjaka sopredsednikoma specializiranega odbora predložita končno poročilo, v katerem povzameta izid razprave o določenem vprašanju in navedeta morebitne priporočene ukrepe in vprašanja, o katerih ni bilo mogoče doseči dogovora. 4.
Vodilna strokovnjaka lahko k razpravi o določenih zadevah povabita predstavnike tretjih oseb ali druge strokovnjake.
Imena teh strokovnjakov sporočita sopredsednikoma specializiranega odbora.
Sopredsednika skupne posvetovalne delovne skupine se lahko udeležita sestankov mehanizma.
Sopredsednika skupne posvetovalne delovne skupine lahko vodilna strokovnjaka obvestita o načrtovanih aktih Unije in drugih vprašanjih v zvezi z DDV in trošarinami za blago. 5.
Za mehanizem se smiselno uporablja poslovnik skupnega odbora in specializiranih odborov, kot je določen v Prilogi VIII k Sporazumu o izstopu, razen če je v tem sklepu določeno drugače.